क’क्राझार, 26 नभेम्बर : 2020 माइथायनि जोबथा अखाफोर मन’नायखौ 30 नभेम्बराव नुनो मोनगोन। 30 नभेम्बर पुर्निमाखालि हरनि 1:04 रिंगायाव जागायनानै पुंबिलि 5:22 रिंगासिम थागोन। बे अखाफोर मन’नायखौ भारतनि उत्तर प्रदेश, बिहार, आसाम आरो उत्तराकान्डनि माखासे थावनिनिफ्राय नुनो मोनगोन। रायखांनो गोनांदि बे‌ बोसोर एबा 2020 माइथायाव खनब्रै अखाफोर मन’नाय जागोन। फैगौ 30 नभेम्बरनि अखाफोर मन’नाया बोसोरनि जोबथा अखाफोर मन’नाय जागोन। बेनि सिगांबो थांनाय जानुवारी दाननि 10 अक्टखालि, 5 जुन आरो 4 जुलाइयाव अखाफोर मन’नाया जानानै थांबाय। जोंलारि बियानगिरिफोरा बुंनाय बादिब्ला बोसोरनि जोबथा अखाफोर मन’नायखौ इऊरप, एसिया, अष्ट्रेलिया, सा-आमेरिका खोला-आमेरिका, प्रसान्त लैथोमा आरो आटलान्टिक लैथोमानि साखाथियाव थानाय थावनिनिफ्राय नुनो मोनगोन।